Къуажэмрэ щэнхабзэмрэ
Псынабэ дэт ЩэнхабзэмкIэ унэм и Iуэхур йофIакIуэ.
Иджыблагъэ мыбы щызэфIаха лэжьыгъэхэм я фIыгъэкIэ клубым къыщызэIуахащ лъэпкъ къафэхэмкIэ, дыщэидэмкIэ, сурэт щIынымкIэ, щыгъэидэмкIэ кружокхэр, футболымкIэ, атлетикэ хьэлъэмкIэ кикбоксингымкIэ къудамэхэр.
ЩэнхабзэмкIэ унэм и унафэщI Индэрокъуэ Iэминэ жэуаплыныгъэ хэлъу Iуэхум зэрыбгъэдэтыр нэрылъагъуу, клубыр иджырей IэмэпсымэхэмкIэ къызэгъэпэщащ. Сабий зэчиифIэхэр зи мымащIэ къуажэм иджы Iэмал иIэщ щIыналъэм, республикэм щекIуэкI зэпеуэхэм я зэфIэкI ща-гъэлъэгъуэну, спорт зэпеуэхэм ехъулIэныгъэфIхэр щызыIэрагъэхьэну. ЩэнхабзэмкIэ унэм екIуалIэр сабийхэмрэ щIалэгъуалэмрэ я закъуэкъым, уэрэд жыIэным дихьэхыу щыта нэхъыжьхэми Iэмал ягъуэтащ игъащIэ лъандэрэ яIа хъуэпсапIэр зрагъэхъулIэну. Къапщтэмэ, абыхэм яхэтщ зи ныбжьыр илъэс 60 — 70 хъуахэри.
Шэрэдж Дисэ.
